
Az 1970-es években megjelent, mára már a járműipari komfortszolgáltatásokban is előforduló aktív zajelnyomó rendszerek fokozatosan kezdték kiegészíteni az addig csak önmagukban használt, passzív hangszigetelő anyagokat az ipari munkavédelem, a munkaergonómia és a szórakoztató elektronika területén.
Az első alkalmazások csak analóg elektronikai egységekből épültek fel, amelyeknek nagy előnye volt a jelfolytonosság garantálása, viszont aránylag kis zajcsillapítást biztosítottak, kis sávszélességben. A hatékonyság növelése érdekében az aktív zajelnyomás alapját képező ellenfázisú jelgenerálás olyan komplex hibaminimalizáló módszerek megvalósítását igényelte, amelyek elvükből és összetettségükből adódóan csak digitálisan implementálhatók. Ezek a rendszerek alapvetően a legkisebb négyzetek módszerével (LMS) hangolt véges impulzusválaszú (FIR) szűrést alkalmazzák.
Az általunk javasolt módszer ötvözi az analóg és digitális megoldások előnyeit. A detektált zaj Diszkrét Fourier-transzformációval (DFT) meghatározott komponensei közül kiválasztásra kerül a felhasználót leginkább zavaró frekvencia, amelyen a vizsgált zaj sávszűrésre kerül. Ezzel a megoldással a jelkontinuitást megőrizve távolítható el a zajból az ellenfázisú jel előállításához szükségtelen spektrum, tehát az eredeti zaj már csak a zavaró frekvenciakomponenst tartalmazó jellé evolválódik. Az így kapott jelen 180°-os fázistolást végezve előállítható az ellenfázisú hanghullám.
A fentebb leírt módon megvalósított aktív zajelnyomás előnye, hogy a csupán a DFT-hez szükséges A/D és D/A konverzió által okozott kvantálási hiba nem kerül bele a jelbe. A jelfolytonosságnak köszönhetően elkerülhető a jel digitalizálásából és visszaállításából adódó, gyakran ismeretlen fáziskésés, illetve a D/A konverzió során fellépő, adott mintaszámú jeldarabok egymáshoz történő illesztésének problémája. Ezen túlmenően a digitális úton történő, folyamatos jelelőállításhoz szükség van egy olyan algoritmusra illetve hardverre, amely folyamatosan biztosítja a fázishelyes kibocsátását a hullámdaraboknak, ebből következően a jelelőállító algoritmus futása időkritikus. Az itt felsorolt problémák az általunk javasolt módszerben nem jelentkeznek.



